Lis associazions in prime linie pe difese e pal svilup dal gaelic irlandês si son cjatadis intune riunion di emergjence par pandi dute la lôr preocupazion pes consecuencis che il progjet di riforme dal setôr de aministrazion publiche presentât ta chescj dîs al ministeri pes financis de Republiche irlandese al podarès vê su la lenghe. La lôr stesse pôre e rive ancje di Foras na Gaeilge, la Agjenzie di promozion dal gaelic irlandês. Il progjet di riforme, di fat, al previôt ancje la eliminazion dal dipartiment pes politichis di comunitât, pai afârs rurâi e pal Gaeltacht e il passaç des sôs competencis a diviers ministeris. Se cussì al ves di jessi – a disin lis associazions pe lenghe – si riscje che lis politichis pal gaelic a vegnin fruçonadis ancjemò di plui e che il prossim plan plurienâl pal svilup de lenghe al vegni blocât. Daûr dal progjet di riforme, une part des competencis e varès di passâ al ministeri pe educazion che, par esempli, i fâs cuintri aes scuelis irlandesis a imersion che a son chês che a àn puartât i risultâts miôr pe lenghe. A riscjâ cu la propueste di riforme a son ancje lis scuelis estivis di gaelic che, in plui di sburtâ la lenghe, a dan un jutori ae economie des zonis mancul svilupadis dal Gaeltacht. Lis associazions pal svilup de lenghe a invidin il guvier irlandês a no fâ bon il progjet di riforme almancul ta chês parts che a menacin il gaelic. In câs contrari – a zontin – si butarà vie dut il lavôr fat a pro de lenghe massime intai ultins agns.
Font: Gaelport, 27-28/07/09
fur_Latn fra_Latn